## Pravilnik o postupku homologacije određenih sastav­nih dijelova i značajki motornih vozila na dva ili tri kotača TPV 212 - Dio 7.: mjere protiv neovlaštenog zahvata za motorna vozila na dva ili tri kotača

### NN 12/2007 (1.2.2007.), Pravilnik o postupku homologacije određenih sastav­nih dijelova i značajki motornih vozila na dva ili tri kotača TPV 212 - Dio 7.: mjere protiv neovlaštenog zahvata za motorna vozila na dva ili tri kotača

# DRŽAVNI ZAVOD ZA MJERITELJSTVO

**539**

Temeljem članka 275. stavak 3. Zakona o sigurnosti prometa na cestama (»Narodne
novine« broj 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE ODREĐENIH SASTAVNIH DIJELOVA I ZNAČAJKI MOTORNIH VOZILA NA DVA ILI TRI KOTAČATPV 212 (IZDANJE 00) (\*)

**DIO 7: mjere protiv neovlaštenog zahvata za motorna vozila na dva ili tri kotača
(\*\*)**

Članak 1.

Ovim Pravilnikom uređuje se postupak homologacije motornih vozila kategorije L
(1) s obzirom na mjere protiv neovlaštenog zahvata.

Članak 2.

Tehnički zahtjevi u postupku homologacije navedeni su u Prilogu koji čini
sastavni dio Pravilnika, a postupak homologacije u člancima 7. – 9. Pravilnika o
homologaciji tipa motornih vozila na dva ili tri kotača.

Članak 3.

Tijelo nadležno za homologaciju vozila na dva ili tri kotača u smislu odredaba
Pravilnika je Državni zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu vozila obzirom na mjere
protiv neovlaštenog zahvata prema obrascu u Dodatku 2. Priloga. ako te mjere
zadovoljavaju zahtjeve iz Priloga.

Članak 5.

Vozila s obzirom na mjere protiv neovlaštenog zahvata mogu se homologirati,
uvoziti i stavljati na tržište ako zadovoljavaju zahtjeve ovoga Pravilnika.

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika,
– da može dokazati poznavanje metoda i postupaka ispitivanja sadržanih u Prilogu
– da ima najmanje jednog djelatnika školske spreme VII/1 strojarskoga smjera.

Članak 7.

Odredbe prvog stavka članka 5. ovoga Pravilnika primjenjivat će se od 1. travnja
2007. godine za sva nova vozila koja se prvi put registriraju u Republici
Hrvatskoj.

Članak 8.

Ovaj Pravilnik stupa na snagu osmog dana od njegove objave u »Narodnim
novinama«.

Klasa: 011-02/06-03/12
Urbroj: 558-06/4-06-1-AD
Zagreb, 27. prosinca 2006.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

\_\_\_\_\_\_
(\*) Pravilnik preuzima sadržaj Direktive 97/24/EZ
Europskog parlamenta i Vijeća o određenim sastavnim dijelovima i značajkama
motornih vozila na dva ili tri kotača, uključujući izmjene i dopune u Direktivi
2002/51/EZ .
(\*\*) Radi jednostavnije uporabe, Pravilnik TPV 212, razdijeljen je na
12 dijelova od kojih se svaki odnosi na jednu zasebnu cjelinu. Ovaj dio odnosi
se na gume za motorna vozila na dva ili tri kotača, Poglavlje 1. Direktive.
(1)Definicija vozila i kategorizacija dani su u članku 2. Pravilnika
o homologaciji tipa motornih vozila na dva ili tri kotača (»Narodne novine« br.
115/04).

**PRILOG**

1. DEFINICIJE
ili svrha ovog Poglavlja:
1.1. »Mjere protiv neovlaštenog zahvata na mopedima na dva ili tri kotača i
motociklima« označava niz tehničkih zahtjeva i specifikacija čiji je cilj što
učinkovitije spriječiti neovlaštene preinake koje mogu ugroziti sigurnost,
posebno povećanjem radnih značajki vozila, i štetno djelovati na okoliš.
1.2. »Radna značajka vozila« označava najveću brzinu mopeda i snagu motora kod
motocikala.
1.3. »Kategorija vozila« označava vozila razvrstana u ove kategorije:
1.3.1. Vozila kategorije A – mopedi
1.3.2. Vozila kategorije B – motocikli čiji radni obujam motora nije veći od 125
cm3 niti snaga veća od 11 kW.
1.3.3. Vozila kategorije C – motocikli čija snaga nije veća od 25 kW i omjer
snage i mase nije veći od 0,16 kW/kg, pri čemu se za masu uzima masa u voznome
stanju prema definiciji u točki 2. napomene (d) u Prilogu II. Pravilnika o
homologaciji tipa motornih vozila na dva ili tri kotača.
1.3.4. Vozila kategorije D – motocikli osim motocikala kategorija B ili C.
1.4. »Neovlaštena preinaka« označava preinaku koja nije dopuštena prema ovom
Poglavlju.
1.5. »Zamjenjivost dijelova« označava zamjenjivost dijelova koji nisu potpuno
jednaki.
1.6. »Usisni vod« označava sklop koji se sastoji od usisnog kanala i usisne
cijevi.
1.7. »Usisni kanal« označava kanal za usis zraka u cilindar, glavu cilindra ili
kućište koljenastog vratila.
1.8. »Usisna cijev« označava dio koji povezuje rasplinjač ili sustav za
reguliranje dovoda zraka i cilindar, glavu cilindra ili kućište koljenastog
vratila.
1.9. »Usisni sustav« označava sklop koji se sastoji od usisnog voda i prigušnika
na usisu.
1.10. »Ispušni sustav« označava sklop koji se sastoji od ispušne cijevi,
ekspanzijske komore i ispušnog prigušnika, a potreban je za apsorpciju buke koju
stvara motor.
1.11. »Posebni alat« označava alat koji je dostupan samo prodavačima koje je
ovlastio proizvođač vozila i nije dostupan u slobodnoj prodaji.
2. OPĆE ODREDBE
2.1 Zamjenjivost dijelova koji nisu potpuno jednaki između vozila homologiranog
tipa:
2.1.1. Kod vozila kategorija A ili B, zamjenjivost sljedećih sastavnih dijelova
ili sklopa sljedećih sastavnih dijelova:
(a) kod dvotaktnih vozila: sklop cilindra i klipa, rasplinjač, usisna cijev,
ispušni sustav,
(b) kod četverotaktnih vozila: glava cilindra, bregasta osovina, sklop cilindra
i klipa, rasplinjač, usisna cijev, ispušni sustav,
između takvog vozila i svakog drugog vozila istog proizvođača nije dopuštena ako
takva zamjenjivost ima za posljedicu povećanje najveće konstrukcijske brzine
vozila za više od 5 km//h, u slučaju vozila kategorije A ili povećanje snage
vozila za više od 10 %, u slučaju vozila kategorije B. Ni u kom slučaju, najveća
konstrukcijska brzina ili najveća neto snaga za određeni kategoriju vozila ne
smije biti prekoračena.
Dodatno, za mopede niskih radnih značajki koji se navode u napomeni u Prilogu I.
Pravilnika o homologaciji tipa motornih vozila na dva ili tri kotača, najveća
konstrukcijska brzina je 25 km/h.
2.1.1.1. Kod vozila kategorije B, kod kojih postoje inačice prema članku 5.
Pravilnika o homologaciji tipa motornih vozila na dva ili tri kotača koje se
razlikuju s obzirom na najveću brzinu ili najveću neto snagu, zahtjevi točke
2.1.1 (a) i (b) ne primjenjuju se na zamjenjivost sastavnih dijelova osim ako to
ima kao posljedicu povećanje snage vozila preko 11 kW.
2.1.2. Ako je zamjenjivost sastavnih dijelova previđena proizvođač mora
osigurati da nadležna tijela dobiju potrebne podatke i, po potrebi vozila
potrebna kako bi mogla provjeriti je su li zahtjevi ove točke zadovoljeni.
2.2. Proizvođač mora izjaviti da preinake sljedećih značajki neće povećati
najveću snagu motocikla više od 10 % ili povećati najveću brzinu mopeda za više
od 5 km//h te da ni u kom slučaju najveća konstrukcijska brzina ili najveća neto
snaga motora za određenu kategoriju vozila ne može biti prekoračena: paljenje (pretpaljenje,
itd.), sustav napajanja gorivom.
2.3. Motocikli kategorije B moraju zadovoljavati zahtjeve jedne od točaka 2.3.1,
2.3. ili 2.3.3 i točaka 2.3.4 i 2.3.5.
2.3.1 Neodvojiva čahura mora biti postavljena na usisnom vodu. Ako se takva
čahura nalazi u usisnoj cijevi, mora biti pričvršćena na blok motora odlomljivim
vijcima ili vijcima koji se mogu otpustiti samo posebnim alatom.
Tvrdoća čahura mora biti najmanje 60 HRC. U suženom dijelu debljina ne smije
prelaziti 4 mm.
Svaki zahvat na čahuri kojem je cilj odvajanje ili preinaka mora kao posljedicu
imati uništenje čahure i njezinog prihvata ili potpuno i trajno neispravan rad
motora dok se ponovno ne dovede u svoje homologirano stanje.
Oznaka s podacima o kategoriji ili kategorijama vozila prema definiciji u točki
1.3 mora biti vidljiva na površini čahure ili blizu nje.
2.3.2. Svaka usisna cijev mora biti pričvršćena odlomljivim vijcima ili vijcima
koji se mogu otpustiti samo posebnim alatom. Suženi presjek, označen na vanjskoj
strani, mora se nalaziti u usisnim cijevima; na tom dijelu debljina stjenke mora
biti manja od 4 mm, ili od 5 mm ako se koristi savitljiv materijal, kao što je
na primjer guma.
Svaki zahvat na cijevima kojem je cilj mijenjanje suženog presjeka kao
posljedicu mora imati oštećenje cijevi ili potpuno i trajno neispravan rad
motora dok se ponovno ne dovede u svoje homologirano stanje.
Oznaka s podacima o kategoriji ili kategorijama vozila prema definiciji u točki
1.3 mora biti vidljiva na cijevima.
2.3.3. Dio usisnog voda u glavi cilindra mora imati suženi presjek. U cijelom
usisnom kanalu ne smije biti užeg presjeka (osim presjeka sjedišta ventila).
Svaki zahvat u ulaznom vodu kojem je cilj mijenjanje suženog presjeka kao
posljedicu mora imati uništenje cijevi ili potpuno i trajno neispravan rad
motora dok se ponovno ne dovede u svoje ispravno stanje.
Oznaka s podacima o kategoriji vozila prema definiciji u točki 1.3 mora biti
vidljiva na površini obujmice ili blizu nje.
2.3.4. Promjer suženog presjeka naveden u točkama 2.3.1, 2.3.2 i 2.3.3 mijenja
se ovisno o odgovarajućem motociklu.
2.3.5. Proizvođač mora navesti promjer suženog presjeka i dokazati nadležnim
tijelima da je taj suženi presjek najkritičniji za prolaz plinova i da ne
postoji drugi presjek čijom bi se preinakom mogla povećati radna značajka vozila
više od 10%.
Najveći promjeri suženog presjeka za različite tipove motocikala moraju se
odrediti brojčano temeljem promjera suženog presjeka koji je naveo proizvođač.
2.4. Odvajanje zračnog filtra ne smije dovesti do povećanja najveće
konstrukcijske brzine mopeda više od 10%.
3. POSEBNI ZAHTJEVI ZA VOZILA KATEGORIJA A I B
Zahtjevi u ovoj točki obvezni su samo kad se, pojedinačno ili kombinirano, čine
potrebnim kako bi se spriječili zahvati koji bi kao posljedicu imali povećanje
najveće konstrukcijske brzine mopeda više od 5 km/h, u slučaju vozila kategorija
A, ili povećanje snage vozila više od 10%, u slučaju vozila kategorije B. Ni u
kom slučaju, najveća konstrukcijska brzina ili najveća neto snaga za određenu
kategoriju vozila ne smije biti prekoračena.
3.1. Brtva glave cilindra: nakon ugradbe, najveća debljina brtve glave cilindra,
ako postoji, ne smije prelaziti:
– 1,3 mm za mopede, i
– 1,6 mm za motocikle.
3.2. Brtva između cilindra i kućišta koljenastog vratila kod dvotaktnih motora:
najveća debljina brtve između podnožja cilindra i kućišta koljenastog vratila,
ako postoji, ne smije prelaziti 0,5 mm nakon ugradbe.
3.3. Klip kod dvotaktnih motora: klip, kad se nalazi u gornjoj mrtvoj točki, ne
smije zatvarati usisni otvor. Kod vozila čiji je motor opremljen sustavom usisa
s membranskim ventilom (ventilima) (‘reed valve(s)’) taj se zahtjev ne
primjenjuje na one dijelove prestrujnog kanala koji se preklapaju s usisnim
otvorom.
3.4. Kod dvotaktnih motora, zakretanje klipa za 180° ne smije povećavati snagu
motora.
3.5. Bez obzira na odredbe točke 2.3, nije dopušteno umjetno suženje u ispušnom
sustavu. Vođice ventila četverotaktnog motora ne smatraju se umjetnim suženjima.
3.6. Dio (dijelovi) ispušnog sustava u prigušniku (prigušnicima) koji određuje
(određuju) stvarnu duljinu ispušne cijevi mora (moraju) biti pričvršćen
(pričvršćeni) na prigušnik (prigušnike) ili ekspandirajuću komoru
(ekspandirajuće komore) tako da ga (ih) se ne može odvojiti.
3.7. Zabranjeni su svi dijelovi (mehanički, električni, strukturni itd.) koji
ograničavaju postizanje punog opterećenja motora (npr. graničnik zaklopke ili
ručice za snagu).
3.8. Ako je vozilo kategorije A opremljeno električnim/elektroničkim uređajima
za ograničenje brzine, proizvođač mora službama odgovornim za ispitivanje
staviti na uvid podatke i dokumentaciju kojima se dokazuje da preinaka ili
otspajanje uređaja ili njegovog sustava ožičenja neće povećati najveću brzinu
mopeda više od 10%.
Električni/elektronički uređaji koji prekidaju i/ili sprječavaju paljenje
zabranjeni su ako njihovo djelovanje dovodi do povećanja potrošnje goriva ili
emisija neizgorjelih ugljikovodika.
Električni/elektronički uređaji koji mijenjaju pretpaljenje moraju biti
konstruirani tako da se snaga motora, izmjerena kad uređaj djeluje, ne razlikuje
više od 10% od snage izmjerene kad je taj uređaj odspojen i pretpaljenje
namješteno za najveću brzinu na cesti.
Najveća brzina na cesti mora se postići kad je pretpaljenje namješteno unutar ±
5 0 u odnosu na vrijednost propisanu za postizanje najveće snage.
3.9. Kad je motor opremljen membranskim ventilom, mora biti pričvršćen
odlomljivim vijcima koji sprečavaju ponovnu uporabu njegovog nosača ili vijcima
koji se mogu otpustiti samo posebnim alatom.
3.10. Zahtjevi za identifikaciju tipa motora vozila
3.10.1. Označivanje izvornih dijelova ili sklopova
3.10.1.1. Niže navedeni dijelovi i sklopovi moraju biti trajno i neizbrisivo
označeni kodnim brojem (brojevima) i oznakama koje su radi identifikacije
dodijelili proizvođači vozila ili proizvođači takvih dijelova ili sklopova.
Takvo označivanje može biti u obliku naljepnice pod uvjetom da je čitljiva u
uobičajenim uvjetima uporabe i da se ne može odvojiti, a da se ne uništi.
Općenito, takvo označivanje mora biti vidljivo bez potrebe odvajanja
odgovarajućeg dijela ili drugih dijelova vozila. Međutim, kad nadogradnja ili
drugi dijelovi vozila zaklanjaju označivanje, proizvođač vozila mora nadležnim
tijelima dostaviti podatke za otvaranje ili odvajanje odgovarajućih dijelova i
položaj oznaka.
3.10.1.2. Upotrijebljena slova, brojke ili oznake moraju biti visoki najmanje
2,5 mm i lako čitljivi. Međutim, za označivanje dijelova koji su navedeni u
točkama 3.10.1.3.7 i 3.10.1.3.8, najmanja visina mora biti kako je određena u
Poglavlju 9.
3.10.1.3. Dijelovi i sklopovi navedeni u točki 3.10.1.1 su sljedeći:
3.10.1.3.1. usisni prigušnik (zračni filtar)
3.10.1.3.2. rasplinjač ili odgovarajući uređaj
3.10.1.3.3. usisna cijev (ako ne čini cjelinu s rasplinjačem, cilindrom ili
kućištem koljenastog vratila)
3.10.1.3.4. cilindar
3.10.1.3.5. glava cilindra
3.10.1.3.6. kućište koljenastog vratila
3.10.1.3.7. ispušna cijev (ispušne cijevi) (ako su odvojene od prigušnika)
3.10.1.3.8. prigušnik (prigušnici)
3.10.1.3.9. pogonski dio prijenosnika snage (prednji lančanik ili remenica)
3.10.1.3.10. pogonjeni dio prijenosnika snage (stražnji lančanik ili remenica)
3.10.1.3.11. električni/elektronički uređaji za upravljanje radom motora
(paljenje, ubrizgavanje, itd.) i razne elektroničke kartice u slučaju uređaja
koji je konstruiran da se može otvoriti
3.10.1.3.12. suženi presjek (čahura ili drugo).
3.10.2. Kontrolna pločica protiv neovlaštenog zahvata
3.10.2.1. Pločica najmanjih dimenzija 60 mm x 40 mm mora biti na trajan način
pričvršćena na svako vozilo (to može biti ljepilom, ali se ne smije moći
odvojiti a da se pri tom ne ošteti) na lako dostupnom mjestu na vozilu.
Proizvođač mora navesti na toj pločici:
3.10.2.1.1. svoje ime ili trgovačku oznaku
3.10.2.1.2. slovo koje označava kategoriju vozila
3.10.2.1.3. broj zuba (u slučaju lančanika) ili promjer (u mm) u slučaju
remenice, za pogonske ili pogonjene dijelove prijenosnika snage
3.10.2.1.4. kodni (kodne) broj (brojeve) ili oznaku (oznake) za prepoznavanje
dijelova ili sklopova označenih u skladu s točkom 3.10.1.
3.10.2.2. Slova, brojevi ili oznake moraju biti visoki najmanje 2,5 mm i biti
lako čitljivi. Pojednostavljeni crtež s prikazom veze između dijelova ili
sklopova i njihovih kodnih brojeva ili oznaka dan je na slici 1.
3.10.3. Označivanje neizvornih dijelova ili sklopova
3.10.3.1. U slučaju sklopova koji su homologirani za vozilo u skladu s ovim
Poglavljem, kao zamjena za one koji su navedeni u točki 3.10.1.3 i koje
proizvođač prodaje, kodni broj (brojevi) i oznaka (oznake) takvih zamjena moraju
biti navedeni na kontrolnoj pločici ili na naljepnici (koja mora biti čitljiva u
uobičajenim uvjetima uporabe i koja se ne može odvojiti a da se pri tom ne
uništi), koja se isporučuje sa sklopovima da se pričvrsti u blizini kontrolne
pločice.
3.10.3.2. U slučaju neizvornih zamjenskih prigušnika, kodni broj (brojevi) ili
oznaka (oznake) takvih zasebnih tehničkih jedinica moraju biti navedeni na
naljepnici (koja mora biti čitljiva u uobičajenim uvjetima uporabe i koja se ne
može odvojiti a da se pri tom ne uništi), koja se isporučuje sa sklopovima da se
pričvrsti u blizini kontrolne pločice.
3.10.3.3. Kad u skladu s točkama 3.10.3.1 i 3.10.3.2 treba označiti neizvorne
dijelove ili sklopove, označivanje mora biti u s odredbama točkama 3.10.3.1 do
3.10.3.2.2.

*Slika 1.*

![](dodatni/350744.gif)

Dodatak 1.

Opisni dokument s obzirom na mjere protiv
neovlaštenog zahvata za tip mopeda na dva ili tri kotača ili motocikla

(treba priložiti uz zahtjev za homologaciju tipa sastavnoga dijela kad je
podnesen odvojeno od zahtjeva za homologaciju tipa vozila)

Broj narudžbe (određuje podnositelj zahtjeva):………………….

Zahtjev za homologaciju tipa sastavnoga dijela s obzirom na
mjere protiv neovlaštenog zahvata za tip mopeda na dva ili tri kotača ili
motocikla mora sadržavati podatke navedene u dijelu A Priloga II. (Pravilnika o
homologaciji tipa motornih vozila na dva ili tri kotača, u točkama:
0.1,
0.2,
0.4 do 0.6,
3.2.1.1 do 3.2.1.3
3.2.1.5,
3.2.4.1 do 3.2.4.1.3
ili
3.2.4.2 do 3.2.4.2.3.2,
ili
3.2.4.3 do 3.2.4.3.2.2,
3.2.9 do 3.2.9.1,
4. do 4.5.

Dodatak2.

Certifikat o homologacijI
tipa sastavnog dijela s obzirom NA mjere protiv neovlaštenog zahvata za tip
mopeda na dva ili tri kotača ili motocikla

Naziv tijela nadležnog za homologaciju

*Obrazac*

Izvještaj br.: .............. Tehničke službe: .............. Datum:
.....................

Homologacija tipa sastavnog dijela br.
................................................
Proširenje br.:
....................................................................................
1. Marka ili trgovačka oznaka vozila:
..................................................
2. Tip vozila:
......................................................................................
3. Naziv i adresa proizvođača:
............................................................
4. Ako je potrebno, ime i adresa ovlaštenoga predstavnika proizvođača

......................................................................................................
5. Vozilo dostavljeno na ispitivanje dana:
...........................................
6. Homologacija je tipa sastavnog dijela dodijeljena/odbijena(1)..........
7. Mjesto.
........................................................................................
8. Datum:.
........................................................................................
9. Potpis:.
........................................................................................

\_\_\_\_\_\_
(1) Prekriži što se ne primjenjuje

Pravilnik, NN 12/2007-539
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)